Wings 4 Sky Group

Wings 4 Sky Group (iepriekš K.S. AVIA) ir lidostā "Rīga" un lidostā "Jūrmala" bāzēts avio detaļu tirdzniecības, kā arī privāto un biznesa aviopārvadājumu uzņēmums. Aviosabiedrība nodrošina aviotehnikas labošanu un detaļu tirdzniecību, privātos pārvadājumus, dokumentācijas kārtošanu, kā arī ir viens no partneriem lidostas "Jūrmala" izveidē un attīstībā. Tā saistīta arī ar unikālu dzīvnieku pasaules formās krāsotas aviotehnikas muzeja "Avio Zooparks" izveidi, kā arī civilās aviācijas pilotāžas grupu "Baltic Bees". 

 Skandāli 
Uzņēmums «K.S.Avia» Ārlietu ministrijai prasīja atļauju helikopteru MI 8 detaļu sūtīšanai uz Jemenu, taču ministrijas ieskatā tā sniedza nepatiesu informāciju, kam tās patiesībā domātas. Ministrija atteica licenci šīs kravas sūtīšanai, un bija ierosināta krimināllieta par dokumentu viltošanu un to izmantošanu. Uzņēmuma «K.S.Avia» vārds saistībā ar aizdomīgiem darījumiem izskanējis vairākkārt un uzņēmuma vadītāju Konstantīnu Soloduhu min skandalozajā Moldovas ieroču kontrabandas lietā, tomēr tikai liecinieka statusā. Šo darījumu dēļ lidostai "Jūrmala" tika atņemta licence. Soloduha vēlāk tika apcietināts par ieroču kontrabandu, tomēr tika atbrīvots pēc ziņošanas par kukuļņemšanu drošības iestādēs un politiķos. Ar prokuratūras lēmumu kriminālprocess pret Konstantīnu Soloduhu tika izbeigts un pret uzņēmumu nav aktīvu kriminālprocesu.

 Ārējās saites 
 Arhivēta K.S.Avia mājaslapa

 Atsauces 

Kategorija:Latvijas lidsabiedrības
Kategorija:Latvijas uzņēmumi